אילנה אביטל

אילנה אביטל (נולדה ב-18 בפברואר 1960) היא זמרת, מלחינה ושחקנית ישראלית. נולדה בשם בריז'יט אביטבול בפריז שבצרפת למשפחה יהודית ממוצא תוניסאי. כשהייתה בת 11, עלתה לישראל עם משפחתה, והתגוררה בנתניה. כשהייתה בת 12 שינתה את שמה לשמה הנוכחי אילנה אביטל. בגיל 13 הקליטה לחברת תקליטים גדולה מצרפת שלושה שירים בצרפתית. בגיל 16 הפנה אותה מורה לפיתוח קול למפיק שלמה צח. צח ערך אודישנים לזמרי ליווי ליזהר כהן והתרשם מקולה. היא לא התקבלה כזמרת הליווי, אבל צח החתים אותה אצלו. ב-1978 עקב נישואיה לשלמה צח אביטל לא התגייסה לצה"ל. ב-1977 צח יזם את השתתפותה של אביטל בפסטיבל הזמר והפזמון 1977 עם השיר "אותך", שכתב והלחין שייקה פייקוב, השיר הגיע למקום השלישי והזניק את הקריירה שלה. ב-1978 השתתפה בפסטיבל הזמר הבינלאומי בצ'ילה עם השיר "לאהוב", הגיעה למקום השלישי ואף זכתה בפרס ההופעה הטובה ביותר. בשנה זו יצא אלבומה הראשון, "לאהוב". בספטמבר 1981 יצא תקליטון הבכורה של אביטל בשיר "שלום חבר", לקראת אלבום בצרפתית. השיר נסק לראש מצעד הפזמונים של מונטריאול. בקריירה שלה מחוץ לישראל היא השתמשה בשמות הבמה לנה וסנדי מילר. ב-1982 השתתפה אביטל בשירוויזיון עם השיר "מלכת הכיתה" שזכה במקום השביעי. במרץ 1983 השתתפה אביטל בקדם האירוויזיון עם השיר "עוד ועוד", עמו הגיעה למקום החמישי. ב-1984 הוציאה את האלבום "בזכות ימים כאלה", שכלל שירי ילדים. בדצמבר אותה שנה השתתפה בפסטיגל עם השיר "אבא, אמא וארץ ישראל", אותו הלחינה בעצמה, למילים של יורם טהרלב, והשיר הגיע למקום השני בתחרות. באותה שנה השתתפה גם בקדם האירוויזיון של צרפת, שם הגיעה למקום השני. ב-1985 עברה עם בעלה ועם בנם לגור בצרפת. בדצמבר אותה שנה התחרתה בשנית בפסטיגל עם השיר "בוא אל החגיגה", שהלחינה למילים של שמרית אור, והשיר הגיע למקום השלישי. באפריל 1987 השתתפה בשנית בקדם אירוויזיון עם השיר "די לי די", שהלחינה בעצמה, למילים של שמרית אור, והשיר הגיע למקום השני. באותה שנה הלחינה עבור עדנה לב את השיר "הדגל שלי" (למילים של יורם טהרלב), שהגיע למקום השלישי בפסטיגל של אותה שנה. במרץ 1991 השתתפה בפעם השלישית בקדם אירוויזיון עם השיר "אהבתי האחרונה", שהלחינה בעצמה למילים של אהוד מנור, והשיר הגיע למקום התשיעי. בנוסף, באותה השנה הוציאה את "תגיד שכן". ב-1992 יצא השיר "זוהר בדשא", אותו הלחינה, ואשר הוזמן על ידי רשת ג' לכבוד המצעד השנתי תשנ"ב. השיר שבוצע על ידי אורי פיינמן, שלוה ברטי ודורון מזר, זכה להצלחה, ודורג במקום ה-15 במצעד השנתי תשנ"ג (1993). ב-1996 הוציאה קלטת וידאו בשם "אשת חיל", קלטת המיועדת לנשים ועוסקת בטיפוח חן, ומדריכה כיצד להפוך לאישה נשית ומושכת ולבצע את מטלות הבית בחדווה. עוד באותה שנה השתתפה בפעם הרביעית קדם אירוויזיון עם השיר "לס מואה טמה", שהלחינה בעצמה למילים של שלמה צח, ועיבוד של בנה עמית צח, והשיר הגיע למקום השביעי. ב-1998 החלה את קריירת המשחק שלה כששיחקה במחזמר "היפה והחיה" בתפקיד המכשפה. בשנת 2001 חזרה לתודעה בעקבות משחקה בטלנובלה "לגעת באושר" שהפכה להצלחה גדולה. בעקבות כך הופיעה בפעם השלישית בפסטיגל עם השיר "גלגל המזלות". בנוסף, השתתפה בתפקיד קטן בסרט ההמשך בסדרת הסרטים אסקימו לימון, "אסקימו לימון-החגיגה נמשכת", וב-2002 בסדרה "סיטי טאוור". במאי 2002 עלה המחזמר "מרי לו" ב"הבימה" בהשתתפותה. באותה שנה יצא דיסק האוסף הכפול "סיכוי לאהבה", שכלל את "שיר הפרחה", בגרסה חדשה. עוד הופיע בדיסק דואט בשם "סיכוי לאהבה", שכתב בנה עמית צח. את השיר הקליטה יחד עם אמיר פיי גוטמן. עוד באותה שנה כתבה את ספר הילדים "היה לי פעם חלום". ב-2003 השתתפה בתוכנית הריאליטי "המופע של סטיב". ב-2005 שיחקה במחזמר "צלילי המוסיקה". ב-2006 שיחקה במחזמר "סינדרלה". אביטל שימשה סגנית מנהלת אמנותית של בית הספר "הבמה", בית הספר לאמנויות הבידור בחיפה. טענות רבות הופנו כלפי טוהר הכוונות של בית הספר, ויש שטענו כי הוא נוצר על מנת לגרוף כסף על גבם של ילדים ששואפים להתפרסם. ב-2007 הוציאה אביטל סינגל חדש בשם "צא מהסרט", והופיעה בהופעת בידור חדשה, "איזה מין שיפוצניק", לצד יוצא "האח הגדול" יוסי בובליל. באותה שנה גילמה את גברת דוידי בסרט הקולנוע "ריקוד מסוכן" שביים מנחם גולן והשתתפה בהופעת אורח בסדרת הטלוויזיה "החברים של נאור". ב-2011 השתתפה בתוכנית המציאות "היכל התהילה" בערוץ 24 יחד עם עוד 11 זמרים וזמרים, שייצגו ז'אנרים שונים במוזיקה ישראלית. במרץ 2012 הוציאה אביטל סינגל חדש בשם "אז אני לבד" שכונה על ידי גולשי רשת האינטרנט גם כ"המנון הגרושות". אביטל עצמה כתבה, צילמה וערכה את הקליפ לשיר. ב-2012 הופיעה במסגרת הרכב משולש עם אדם ומייקל הרפז, חבריה לתוכנית "היכל התהילה". ב-2020 השתתפה בתוכנית הריאליטי הישרדות VIP עונה 3. באותו זמן כבר עבדה כמנהלת אסטרטגית בחברת היח"צ פאבליק ליין. באותה השנה נבחרה להופיע אביטל במופע הפסטיגל לציון 40 שנה למופע. אביטל חזרה למופע בפעם הרביעית ולאחר 19 שנים מאז הפעם האחרונה. במופע חידשה את השירים "בוא אל החגיגה" לצד רן דנקר ושירי מימון ו"יד ביד" לצד משתתפי המופע הנוספים. ב-2021 כתבה אביטל ספר העצמה בשם "אלוהים זה בינך לביני". ב-15 ביוני 1978 נישאה אביטל לשלמה צח, וב-1979 נולד בנם עמית, מוזיקאי. השניים התגרשו במאי 1987. ב-1988 נישאה אביטל בשנית לאיש העסקים שי טוכמאייר, וב-1993 נולד בנם ברק. בשנת 2001 התגרשו השניים. אביטל מתגוררת בהרצליה. 1978: לאהוב אותך 1981: שלום חבר 1981: זינוק 1985: רגעים 1987: בלי בושה 1988: כיוונים נעלמים 1990: ילד המחר 1993: אותך... פעם שנייה 1999: תוצרת צרפת 2001: נוגעת באושר 2008: הסיפור האמיתי 1995: אוסף הזהב 2004: סיכוי לאהבה 2005:‏ Hey מדיה וקבצים בנושא אילנה אביטל בוויקישיתוף אילנה אביטל, סרטונים בערוץ היוטיוב אילנה אביטל, במסד הנתונים הקולנועיים IMDb (באנגלית) אילנה אביטל, באתר שירונט אילנה אביטל, באתר ספוטיפיי אילנה אביטל, באתר AllMusic (באנגלית) אילנה אביטל, באתר MusicBrainz (באנגלית) אילנה אביטל, באתר דיזר אילנה אביטל, באתר Discogs (באנגלית) אילנה אביטל, דף שער בספרייה הלאומית אילנה אביטל, באתר MOOMA (בארכיון האינטרנט) אילנה אביטל, בארכיון הבימה אלי לוי, יוסי בובליל ואילנה אביטל בראיון זוגי, באתר mynet (כפי שנשמר בארכיון האינטרנט), 10 ביוני 2010 ספי קצב, ‏אילנה אביטל: "הייתי בטוחה שאני מגיעה לגמר", באתר ‏מאקו‏, 27 ביוני 2011 נמרוד דביר, נוגעת באושר: ריאיון עם אילנה אביטל, באתר nrg‏, 28 ביוני 2011 אלקנה שור, מטבחי התהילה: ריאיון עם אילנה אביטל, באתר nrg‏, 16 בפברואר 2012 רואי פרסול, ‏אילנה אביטל פותחת מבערים כמו"לית ומכריזה: "זה הייעוד שלי בחיים", באתר מעריב אונליין, 22 בפברואר 2015 יובל אברמוביץ', אלוהים שלי, רציתי שתדע, באתר ישראל היום, 12 בנובמבר 2015 אנשים, ‏אילנה אביטל: "אתרי היכרויות? אני הפנטזיה של חצי מדינה", באתר ‏מאקו‏, 26 בפברואר 2018 אסף נבו, שורדת, באתר ישראל היום, 4 ביוני 2020 רן בוקר, אילנה אביטל: "אני עובדת בעבודה משרדית. מעדיפה שקט כלכלי", באתר ynet, 20 ביולי 2020